b'\n_START_ARTICLE_\nTalestasjon\n_START_PARAGRAPH_\nTalestasjoner, eller de \xc2\xabOffentlige Talestationer\xc2\xbb var forl\xc3\xb8peren til telefonkiosken. _NEWLINE_Christiania Telefonselskab, stiftet i 1885, etablerte og driftet talestasjonene. En av betingelsene for etableringen var at de opprettet inntil 5 talestasjoner p\xc3\xa5 forskjellige steder i Kristiania. Prisen for en samtale var bestemt til ikke \xc3\xa5 overskride 15 \xc3\xb8re for en samtale med varighet inntil fem minutter. \xc2\xabOffentlige Talestationer\xc2\xbb er nevnt i telfonkatalogen f\xc3\xb8rste gang i 1886, og siste gang i 1928. I telefonkatalogen for 1893 var det oppf\xc3\xb8rt hele 56 \xc2\xabTalestationer indenbyes\xc2\xbb. De var \xc3\xa5 finne p\xc3\xa5 sentrale steder i Kristiania som jernbanestasjonene og i butikker i hovedgatene. Det var talestasjoner blant annet hos M\xc3\xb8llhausen i Bogstadveien, Borgen Meieri i Hegdehaugsveien 32, i Pilestr\xc3\xa6dets Skot\xc3\xb8imagazin i Pilestredet 10 og i Torvgaden. I Torvgaden var det fire talestasjoner, i nummer 7, 13, 20 og 33._NEWLINE_Talestasjonene ble sv\xc3\xa6rt popul\xc3\xa6re, men h\xc3\xb8yr\xc3\xb8stet telefonsnakking der hvor stasjonene var plassert, virket forstyrrende p\xc3\xa5 omgivelsene. Utover i 1890-\xc3\xa5rene kom det til flere private akt\xc3\xb8rer som etablerte egne telefonkiosker p\xc3\xa5 strategiske steder rundt om i byen.'